**plouă**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

plouă mărunt peste câmpul gol

şi cerul pare atât de aproape

au plecat cocorii domol

mânaţi de toamna ce nu-i mai încape

mi-e gândul tot mai pustiu

se scutură iar roze

de tine nimic nu mai ştiu

străină îmi eşti chiar şi în poze

şi vântul îmi biciuie faţa

noaptea încet coboară

simt aerul rece ca gheaţa

la fel e în casă cum e şi afară

şoptind abia încep să vă strig

pe tine iubito pe tine vară

de ce m-aţi dezgolit în frig

şi-aţi pus în loc toamna

să-mi fie povară?...